SK Úradný vestník Európskej únie C 122/4

Záverečná správa úradníka pre vypočutie (1)

COMP/39.600 – Chladiace kompresory

2012/C 122/03

Návrh rozhodnutia sa vzťahuje na konanie o urovnaní týkajúce sa kartelu medzi piatimi výrobcami chladiacich kompresorov pre domáce a komerčné využitie (maximálne 1,5 HP), ktoré sa používajú predovšetkým v rámci domáceho chladenia a mrazenia, ako aj v komerčnej sfére. Adresáti návrhu rozhodnutia sú podniky Appliances Components Companies SpA a Elettromeccanica SpA („ACC“), Danfoss A/S a Danfoss Flensburg GmbH („Danfoss“), Whirlpool SA a Embraco Europe S.r.l. („Embraco“), Panasonic Corporation („Panasonic“), ako aj podnik Tecumseh Products Company Inc., Tecumseh do Brasil Ltda. a Tecumseh Europe SA („Tecumseh“). Porušovanie pravidiel sa týkalo celého EHP a trvalo od 13. apríla 2004 do 9. októbra 2007.

SÚVISLOSTI

V októbri 2008 doručil podnik Tecumseh Komisii žiadosť o oslobodenie od pokuty, ktorej sa 11. februára 2009 podmienečne vyhovelo. V tom istom mesiaci vykonala Komisia neohlásené inšpekcie v priestoroch podnikov Embraco, ACC and Danfoss.

O mesiac neskôr podali žiadosť o oslobodenie od pokút prípadne o zníženie pokút v súlade s oznámením o zhovievavosti (2) tri podniky, a to Panasonic, ACC a Embraco. Podnik Danfoss podal žiadosť o zníženie pokút v júli 2010.

Dňa 13. októbra 2010 začala Komisia konanie podľa článku 11 ods. 6 nariadenia (ES) č. 1/2003 (3) s cieľom začať rokovania o urovnaní a formálne požiadala päť dotknutých podnikov, aby uviedli, či majú záujem o zapojenie sa do týchto rokovaní. Všetky strany vyjadrili ochotu zapojiť sa.

KONANIE O UROVNANÍ

Rokovania medzi jednotlivými stranami a Komisiou sa uskutočnili medzi novembrom 2010 a septembrom 2011. Počas týchto rokovaní boli strany oboznámené s námietkami, ktoré mala Komisia v úmysle proti nim vzniesť, ako aj s dôkazmi podporujúcimi tieto námietky. V novembri 2010 bol stranám v priestoroch Komisie umožnený prístup k príslušným dôkazom, ako aj ku všetkým ústnym vyhláseniam. Strany získali aj papierovú kópiu zoznamu všetkých dokumentov v spise. Na základe odôvodnenej žiadosti získali podniky Danfoss a Embraco prístup k dodatočným dokumentom uvedeným v spise k danému prípadu. Generálne riaditeľstvo pre hospodársku súťaž poskytlo dodatočný prístup aj ostatným trom stranám. Komisia predmetným piatim stranám takisto poskytla odhadovaný rozsah pravdepodobných pokút, ktoré zamýšľa uložiť. Tri strany predložili po nahliadnutí do spisu argumenty opierajúce sa o sprístupnený spis. Tam, kde sa to považovalo za oprávnené, sa tieto argumenty zohľadnili.

V septembri 2011 predložili všetky strany Komisii formálny návrh na urovnanie podľa článku 10a ods. 2 nariadenia (ES) č. 773/2004 (4) a uznali svoju zodpovednosť za porušenie článku 101 ZFEÚ a článku 53 Dohody o EHP. Okrem toho strany uviedli, že prijmú maximálnu sumu pokuty, o ktorej ich informovala Komisia. Predmetné strany potvrdili, i) že boli dostatočne oboznámené s námietkami a že im bol poskytnutý dostatočný priestor na to, aby sa k nim vyjadrili, ii) že nemajú v úmysle požadovať prístup k spisu ani ústne vypočutie pod podmienkou, že ich návrhy na urovnanie budú zohľadnené v oznámení námietok a v konečnom rozhodnutí a iii) že súhlasia s tým, že dostanú oznámenie námietok a konečné rozhodnutie v anglickom jazyku.

Oznámenie námietok bolo prijaté 11. októbra 2011. Všetci adresáti vo svojich odpovediach potvrdili, že oznámenie námietok zodpovedá obsahu ich návrhov na urovnanie, a preto sú naďalej odhodlaní pokračovať v konaní o urovnaní. Komisia preto mohla pristúpiť priamo k rozhodnutiu podľa článkov 7 a 13 nariadenia (ES) č. 1/2003.

ZAINTERESOVANÁ TRETIA OSOBA

Podnik Aktiebolaget Electrolux bol pripustený do konania ako tretia osoba s dostatočným záujmom podľa článku 27 ods. 3 nariadenia (ES) č. 1/2003. Jeho prvotná žiadosť podaná v roku 2010 bola zamietnutá ako neprípustná z troch dôvodov: po prvé, konanie týkajúce sa tohto kartelu sa ešte nezačalo, a preto do neho nebolo možné pripustiť tretiu osobu, po druhé, nebolo možné kvalifikovane posúdiť, či je záujem tretej osoby dostatočný na to, aby bola pripustená do konania a po tretie, tretia osoba by ešte nemohla využiť svoje práva v zmysle článku 13 nariadenia (ES) č. 773/2004. Druhá žiadosť predložená o rok a pol neskôr (t. j. po tom, ako konanie formálne začalo) bola akceptovaná. Následne bol podnik v zmysle článku 13 ods. 1 nariadenia (ES) č. 773/2004 písomne informovaný o povahe a predmete konania a bola mu poskytnutá možnosť písomne sa k nemu vyjadriť.

NÁVRH ROZHODNUTIA

V návrhu rozhodnutia sú zachované námietky vznesené v oznámení námietok. Návrh sa tak vzťahuje iba na námietky, ku ktorým strany dostali príležitosť vyjadriť sa.

Vzhľadom na to, že mne ani členovi úradu úradníka pre vypočutie, ktorý sa konania zúčastnil, strany neoznámili žiadne námietky týkajúce sa prístupu k spisu alebo ich práv na obhajobu, sa domnievam, že právo na vypočutie všetkých účastníkov konania bolo v tomto prípade dodržané.

V Bruseli 5. decembra 2011 Michael ALBERS

(1) V súlade s článkami 16 a 17 rozhodnutia predsedu Európskej Komisie 2011/695/EÚ z 13. októbra 2011 o funkcii a pôsobnosti vyšetrovateľa v niektorých konaniach vo veci hospodárskej súťaže, Ú. v. EÚ L 275, 20.10.2011, s. 29.

(2) Oznámenie Komisie o oslobodení od pokút a znížení pokút v kartelových prípadoch, Ú. v. EÚ C 298, 8.12.2006, s. 17.

(3) Nariadenie rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy, Ú. v. ES L 1, 4.1.2003, s. 1.

(4) Nariadenie Komisie (ES) č. 773/2004 zo 7. apríla 2004, ktoré sa týka vedenia konania Komisiou podľa článkov 81 a 82 Zmluvy o založení ES, Ú. v. EÚ L 123, 27.4.2004, s. 18.